Maastopyöräily
XC-lajit

Maastoajo (engl. Cross Country, XC tai XCO) on perinteisin maastopyöräilyn alalajeista. Yleinen kilpailuformaatti on cross country olympic (XCO), eli maastopyöräilyn olympiamatka, jonka nimitys tulee siitä, että laji on ollut olympialaisissa mukana vuodesta 1996 alkaen. Kilpailussa ajetaan n. 4-5 km:n pituista rataa siten, että kilpailun kokonaiskestoksi muodostuu Elite-sarjoissa n. 1,5 tuntia. Ikäkausisarjoissa kilpailut ovat lyhyempiä. Radat sisältävät paljon nousua ja niissä on myös vaativia laskuja ja teknisiä osuuksia. Kansainvälisellä tasolla XCO-kilpailussa menestymiseen vaaditaan kovan kunnon lisäksi myös huikeaa ajotaitoa. Suomessa on muutamia kiinteästi merkittyjä ja rakennettuja XCO-ratoja (mm. Vantaa, Lieto, Kokkola ja Valkeakoski). Kilpailijat lähtevät matkaan samanaikaisesti yhteislähdössä ja yleensä niin, että kovatasoisimmat kilpailijat ovat paalupaikalla. Yleensä kilpailuissa reitin varrella on myös varikko, jossa kilpailija voi huollattaa pyöräänsä esimerkiksi rengasrikon sattuessa. Lajiin tarkoitetut pyörät ovat mahdollisimman kevyitä ja sisältävät jousituksen edessä, sekä yleistyvissä määrin myös takana. Kilpailijoiden käyttämät ajovarusteet ovat usein mahdollisimman kevyitä ja samankaltaisia kuin maantiepyöräilyssä käytettävät kypärät, ajopaidat ja housut.
Maastoajon lyhyt rata (engl.  Cross Country Short Track, XCC) on kilpailuformaatti, jossa ajetaan yhteislähdöllä perinteistä XCO-rataa selkeästi lyhyempää rataa. Kilpailun kesto aikuisten sarjoissa on usein 20 minuuttia + 1 kierros. XCC kilpailuun lähdetään yhteislähdöllä. Rata tulisi olla rakennettu niin että siinä on halutessa ja kykyjen riittäessä helppo tehdä ohituksia. XCC on nykyisin myös osa XCO-maailmancup sarjaa. XCC-lähdöt ajetaan maailmancupissa XCO-kisaa edeltävänä päivänä ja sen tulosten perusteella määritellään lähtöpaikat XCO-kilpailuun. XCC on myös erittäin yleisöystävällinen laji. Lyhyessä kilpailussa tapahtuu paljon. Lyhyempi kilpailumatka myös suosii hieman erilaisia ajajatyyppejä kuin pidemmät kilpailumatkat
Maastoeräajo (engl. Cross country eliminator, XCE) on maastopyöräilyn sprinttimatka. Neljän ajajan eriin lähdetään yhteislähdöllä. Erissä ajetaan yksi kierros n. 1 km:n pituista rataa. Erän kesto on kahden minuutin luokkaa. Kilpailussa ajetaan alkuerät, välierät ja finaali, johon selviää kilpailun neljä parasta ajajaa. XCE-on mielenkiintoinen, sähäkkä ja yleisöystävällinen laji.
Maraton (engl. Cross country marathon, XCM) tarkoittaa yhteislähdöllisiä maastopyöräilykilpailuja, joissa matkan pituus on yli 40 kilometriä. UCI:n arvokilpailuissa maraton on pituudeltaan 60–160 km. Maraton on Suomessa kaikkein suosituin kilpailumuoto. Suomessa myös järjestetään eniten juuri maratonkilpailuja / -tapahtumia. Suomen maratontapahtumissa matkat ovat yleensä välillä 60–95 km ja kilpailu koostuu 1–3 kierroksesta, riippuen kilpailukierroksen pituudesta. Kaikissa tapahtumissa voi myös ajaa lyhyemmän matkan. Esim. puolimaratonin, jossa ajomatka on puolet varsinaisesta maratonmatkasta. Avoimissa maratontapahtumissa varsinainen kilpailu on vain pieni osa kokonaisuutta. Tapahtumat ovat samalla myös suuria ulkoilu ja kuntoilutapahtumia. Valtaosa osallistujista on itseään vastaan kilpailevista pyöräilyn harrastajista, joille pyöräilystä nauttiminen on pääasia. Suosituimmissa tapahtumissa osallistujia on suomessakin useita satoja.
Maastopyöräsuunnistus (MTBO) yhdistää maastopyöräilyn ja suunnistuksen. Suunnistusreittiä suunniteltaessa pitää valita maasto siten, että alueella on kattava, useita reittivaihtoehtoja sisältävä polku- tai metsäautotieverkosto. Pyöräsuunnistuskartoissa käytetään suuremman ajonopeuden takia yleensä tavallista suunnistuskarttaa karkeampaa mittakaavaa.